Afskedigelserne sker i Skoledistrikt Syd, som tæller 6 skoler i Sæby, Østervrå, Hørby, Voerså og Dybvad og Skoledistrikt Nord, som tæller skolerne i Strandby, Aalbæk og Skagen. Reduktionen medarbejderstaben på skolerne vil ske inden udgangen af 2018 eller i starten af 2019. Det oplyser Frederikshavn Kommune i en pressemeddelelse. Afskedigelserne skyldes primært et faldende børnetal i Frederikshavn kommune. Der er blevet 250 færre børn i folkeskolealderen i løbet af 2018, og der vil ske yderligere fald næste år. - Det er beklageligt, at vi må sige farvel til kompetente medarbejdere, men den demografiske udvikling gør desværre, at det er nødvendigt, siger Skole- og dagtilbudschef i Frederikshavn Kommune Vibeke Post Madsen. I Skoledistrikt Vest kan nedskæringerne formentlig klares ved omplacering og naturlig afgang. I Skoledistrikt Øst er udfordringerne på nuværende tidspunkt mindre, og der er p.t. ingen nedskæringer.

Opsummering:
Der skal afskediges i alt 11 pædagoger, folkeskolelærere og andre medarbejdere på skoleområdet i Frederikshavn Kommune.